
Környezetbarát növénypatológiai megoldások összehasonlító vizsgálata

Környezetünk védelme elsődleges feladat, amely az agrár ágazatokban is rendkívül hangsúlyos szerepet tölt be. A mezőgazdaságban és azon belül a növényvédelem területén is alternatív megoldások szükségesek.
Kutatásomban a kereskedelmi forgalomban hozzáférhető biofungicidek tényleges hatékonyságát és ezeket befolyásoló tényezőket vizsgáltam laboratóriumi körülmények között. Ezek a készítmények mikroszkopikus gombák, amelyek gyakran előforduló kórokozók ellen kaptak felhasználási engedélyt. A kutatásba vont hiperparazita szervezetek a következők voltak: Coniothyrium minitans, Trichoderma asperellum T1, T. asperellum T34. A vizsgálatok egyik célja volt a hőmérséklet változására adott pozitív, vagy negatív növekedési különbség kimutatása. Kísérletem során -27 °C és 40 °C közötti hőmérsékleten inkubáltam a hiperparazita szervezeteket 7 napon keresztül agar táptalajra helyezve, majd megállapítottam a növekedési erélyüket. A másik kérdés megválaszolására a három mikroorganizmusból hígítási sort készítettem agar táptalajban szuszpendálva (engedélyokirat szerinti teljes dózis = 1X, 0,1X és 0,01X), majd ezekre helyeztem a polifág Sclerotinia sclerotiorum kórokozó kitartóképletét. 7 napos inkubációs idő alatt megfigyeltem a kórokozó és a hiperparaziták együttes fertőzését, illetve levontam a következtetést a 7. napra vonatkozóan, mint végeredményt.
Az eredményeket kiértékelve megállapítottam, hogy három hiperparazita gomba és a vizsgált kórokozó hőmérsékleti optimuma nem esik egybe. A magasabb hőmérsékleten egyértelműen jobbnak bizonyultak a hiperparazita gombák. 30°C-on már a harmadik napon benőtték a rendelkezésre álló táptalaj teljes felületét. Ezzel ellentétben a S. sclerotiorum 30°C-on szinte alig növekedett. A hígítási soroknál megállapítottam, hogy a T. asperellum törzsei és a C. minitans az engedélyezett dózisban és a két csökkentett dózisban is látszólag sikeresen gátolta a S. sclerotiorum növekedését 23°C-on. 



